Някои го предпочитат горещо

„Някои го предпочитат горещо“ (на английски: Some Like It Hot) е американска ексцентрична комедия от 1959 г. Във филма участват Мерилин Монро, Джак Лемън, Тони Къртис и Джордж Рафт. Режисьор е Били Уайлдър.
Действието се развива във времената Голямата депресия и Сухия режим в САЩ. Годината е 1929, а Джо и Джери - двама приятели и музиканти - току-що са останали безработни, след като полицията е погнала шефа на заведението (тип скийпийзи - тайна кръчма, маскирана като търговски обект от друг вид), в което са работили и който е мафиот и контрабандист на алкохол. Последният, Коломбо Гети (прототипът му изглежда е Ал Капоне) се разправя с доносника, който го е натопил, като устройва кървава баня за него и бандата му (мотивът предполагаемо е вдъхновен от прочутото Клане в деня на Св. Валентин, на 14 февруари 1929 г., когато хора на Капоне, преоблечени като полицаи, "арестуват" и след това избиват членовете на конкурентна банда). Джо и Джери - музикантите от кръчмата - неволно стават свидетели на престъплението и на свой ред са подгонени от мафиота и хората му. Успяват да се укрият, като започват работа в пътуваща момичешка музикална група, която се е запътила с влак към Маями, Флорида. Те се явяват на прослушването не в действителния си вид, а преоблечени и гримирани като жени (табуиран в съвременното на филма кино тип на травестия) и в този си образ бързо се сближават с новите си колежки, а най-вече с Шугър "Кейн"/Захарче Ковалчик (Sugar "Kane" Kowalczyk; името й се явява омоним на израза за захарна тръстика на английски: sugarcane и идва да покаже, че тя е сладка, в смисъл на мила, симпатична, обещаваща, дашна), певицата на групата и изпълнителка на укулеле (вид лютня, популярна на Хавайските острови).
Те и двамата се влюбват в нея, но този, който успява да я спечели е Джо (преструващ се на Джозефин), обаче пак не в действителния си вид, а в нова роля - тази на наследник на петролен магнат - това е когато те вече са в Маями. Пак там и Джери (все така в образа на музикантката Дафни) си намира заможен обожател на име Осгуд Филдинг III и даже му обещава да се ожени за него. От своя страна Джо (уж милионер), веднъж прелъстил Захарчето, бърза да я зареже, с което я хвърля в отчаяние, тъй като тя не знае, че той няма да замине в чужбина, а ще остане край нея, като беден музикант, което би им дало възможност да се оженят.
В действителност двамата приятели отново са принудени да бягат от мафиотите, понеже те са ги намерили. Обаче и Коломбо Гети е преследван, както от по-висш шеф, който иска да го премахне, като неблагонадежден, така и от полицията. В крайна сметка бандите влизат в престрелка, Коломбо е убит, а оцелелите - арестувани. За да се спасят от престъпниците, Шугър, с която Джо отново се е събрал - този път разкривайки й кой е всъщност, - и двамата приятели се качват на яхтата на годеника на Дафни (Джери, който продължава да се прави на жена, макар да разбира, че вече е прекалил, особено след като преотстъпва на Джо сватбения си подарък от Осгуд, за да го даде на Шугър, като прощален). Там мнимата музикантка се опитва да се отърве от неудобната си любовна връзка, но все още не и признавайки истинските си пол и самоличност. Но след като не успява да придума с други доводи богаташа да се откаже от женитбата им, смъква перуката си и изкрещява с мъжкия си глас: "Аз съм мъж, по дяволите!", в отговор на което пак получава утешителен отговор: "Е, никой не е съвършен."
Филмът печели Оскар за най-добър художник по костюмите в черно-бял филм (Ори-Кели), а Джак Лемън печели номинация за най-добра мъжка роля. Освен това филмът е номиниран за най-добър художник, най-добра операторска работа, най-добър режисьор и най-добър сценарий. Филмът е обявен за „важен за културата“ от Библиотеката на Конгреса на САЩ и подбран за запазване в Националния филмов регистър.
Времетраене на Филма: 120 минути, ч/б.
В България първоначално филмът е излъчен с дублаж по Първа програма на Българската телевизия на 25 декември 1983 г. Екипът се състои от:
През 2007 г. се издава на DVD и BlueRay Disc, издадени от Александра видео със субтитри на български. През 2000-те и началото на 2010-те години се излъчва по локалната телевизия MGM (по-късно AMC) също с български субтитри.
През 2014 и 2017 г. е излъчен отново по БНТ 1 със субтитри на български, направени от продуцентски център „Външна телевизионна продукция“. Преводът на субтитрите е на Цветелина Николова.